KIRJALLINEN KYSYMYS E-3519/00 esittäjä(t): Ari Vatanen (PPE-DE), Konstantinos Hatzidakis (PPE-DE), Charles Pasqua (UEN), Arlindo Cunha (PPE-DE), Hans-Gert Poettering (PPE-DE), Elmar Brok (PPE-DE), Mary Banotti (PPE-DE), Alejandro Agag Longo (PPE-DE) ja Arie Oostlander (PPE-DE) neuvostolle. Nykyisten autoverojen epäyhdenmukaisuus sisämarkkinoiden ja vapaan kaupan periaatteen kanssa.



Virallinen lehti nro 235 E , 21/08/2001 s. 0005 - 0006



KIRJALLINEN KYSYMYS E-3519/00 esittäjä(t): Ari Vatanen (PPE-DE), Konstantinos Hatzidakis (PPE-DE), Charles Pasqua (UEN), Arlindo Cunha (PPE-DE), Hans-Gert Poettering (PPE-DE), Elmar Brok (PPE-DE), Mary Banotti (PPE-DE), Alejandro Agag Longo (PPE-DE) ja Arie Oostlander (PPE-DE) neuvostolle (13. marraskuuta 2000) Aihe: Nykyisten autoverojen epäyhdenmukaisuus sisämarkkinoiden ja vapaan kaupan periaatteen kanssa Voiko neuvosto tutkia kiireellisenä asiana sen, miten autoverotuksessa ilmenevät vääristymät voidaan poistaa? Monissa jäsenvaltioissa verotusjärjestelmä kohtelee epäoikeudenmukaisesti autojen tuontia erityisesti siinä tapauksessa, kun maahantuoja on yksityishenkilö. Maahantuodusta autosta perittävät verot eivät useinkaan perustu auton todelliseen arvoon, varsinkin kun kyseessä on käytetty auto. Kohtuuttoman korkeat verot rajoittavat EU:n sisäistä kauppaa ja estävät kilpailukykyisten markkinoiden kehittymisen Euroopan unionissa. Euroopan yhteisön perustamissopimuksen 25 artiklassa kielletään tuonti- ja vientitullit jäsenvaltioiden välillä sekä vaikutukseltaan niitä vastaavat maksut. Mihin toimiin neuvosto aikoo ryhtyä autojen tuontia koskevien mielivaltaisten sääntöjen aiheuttamien vääristymien poistamiseksi? Mitä toimia neuvosto aikoo toteuttaa sellaisen avoimen autojen tuonnin mahdollistamiseksi, joka on yhdenmukainen yhteisön lainsäädännön kanssa? Milloin eurooppalaiset kuluttajat voivat nauttia aitojen sisämarkkinoiden eduista autoa ostaessaan? Vastaus (14. toukokuuta 2001) 1. Neuvosto haluaa korostaa arvoisille parlamentin jäsenille, että sen verojärjestelmän määrittämistä, jota sovelletaan yksityishenkilön ostaessa autoa, on arvioitava hyvin erilaisten tilanteiden (ostaminen yhteisön sisältä tai tuonti) ja verojen perusteella. Neuvosto muistuttaa tässä yhteydessä, että tämänhetkisen yhteisön oikeuden mukaan käytössä ei arvonlisäveroa lukuun ottamatta ole yhteistä ajoneuvoverojärjestelmää etenkään rekisteröintiveron tai ajoneuvoveron osalta. 2. Neuvosto on tietoinen muun muassa kaksinkertaisen verotuksen ongelmista, joita saattaa aiheutua siitä, ettei jäsenvaltioiden lainsäädäntöä ole sovitettu yhteen. Neuvosto muistuttaa arvoisille parlamentin jäsenille, että EY:n perustamissopimuksen 93 artiklan nojalla neuvostolla on toki valtuudet toimia välillisten verojen yhdenmukaistamiseksi siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi. Tämä edellyttää kuitenkin komission ehdotusta. Tähän päivään mennessä neuvoston käsiteltäväksi ei ole saatettu tällaista ehdotusta. 3. Komissio on kuitenkin ilmoittanut vuoden 2001 työohjelmassaan aikovansa antaa tänä vuonna tiedonannon ajoneuvojen verotuksesta Euroopan unionissa. Neuvosto kehottaa arvoisia parlamentin jäseniä osoittamaan kysymyksensä tässä vaiheessa suoraan komissiolle.